Mai Azumin da Baya Sallah


Gabatarwa
Addinin Musulunci ya wajabta sallah kan duk Musulmi baligi
kuma mai hankali a halin zaman gida ko na tafiya da yaƙi a
kan namiji da mace - sai dai akwai uzuri a kan mace mai jinin
al'ada da na biƙi.
Sallah ibada ce mai girma wadda ta kasance rukuni na biyu
cikin rukunan Musulunci.
Ita ce ta raba tsakanin mutum da shirka da kafirci, kuma
ginshiƙi ce ta rayuwar ibadar Musulmi.
Yayin da aka shiga azumin watan Ramadan mai alfarma,
Musulmai kan ninka ko su ƙara riƙo da ibadunsu na farilla
kamar sallah da sauran ayyukansu na alheri.
Amma akan samu wasu Musulman waɗanda ba sa tsayar da
sallah yadda ya kamata, kuma irin wannan ɗabi'a takan ci gaba
har cikin wata mai tsarki na azumi, duk da yake kuma suna
azumin.

Matsayin mai wasa da Sallah a lokacin Azumi
Lallai Mai wasa da sallah zai shiga cikin garari, zai shiga
cikin azabar Allah.
A wasu lokutan rashin tsari ne ke janyo irin wannan sakacin saboda
muddin mutum ya tsara yadda ayyukansa za su gudana kuma
ya nemi taimakon Allah, harkokinsa za su tafi daidai, ba tare
da ya tauye muhimman ibadun da suka rataya a wuyansa ba.

Sannan a cikin Suratul Maaun, Allah (SWA)
ya ce "Azaba ta tabbata ga masu sallah, waɗanne? sai ya ce
"waɗanda a cikin sallarsu suke sakaci da ita, sakaci ta
ɓangaren idan lokacinta ya yi, ba sa yi, ko suna fifita wani abu
a kanta."

wulaƙanta sallah da ƙin yinta a kan lokaci abu ne na laifi
mai girma, babu uziri mutum ya bari lokacin sallah ya fita - a
cikin malamai akwai waɗanda suka ce ba a buƙatar ka rama,
zunubin mutum sai ya je wajen Allah,
Saboda duk maganganu ko hadisai da suka zo a kan ramuwar
sallah, ga wanda ya manta ne, ba ga wanda yana sane lokacinta 
ya wuce baiyi ba.

Manazarta